ལུགས་གཉིས་རྣམ་པར་དཔྱོད་པའི་ཏོ་ཀེར་རང་མཉམ་གྱི་
དྲེགས་ལྡན་ཀུན་གྱི་གཙུག་ཏོར་ལས་མངོན་པར་
འཕགས་པ་ཧར་ཆིན་ཆིན་ཝང་རཏྣ་སིདྡྷི་རང་
ལོ་ང་ལྔ་བའི་སྐྱེས་སྐར་ཉིན་རིང་དུ་འཚོ་
བའི་རྟེན་འབྱུང་གི་སྒོ་འཕར་བསྒྲིགས་
སྐབས་ཤིས་བརྗོད་དུ་སྤེལ་པ།
བཅོམ་ལྡན་ཚེ་མཐའ་ཡས་པའི་འཇམ་གཉེན་ཕྱག་གིས་རབ་བཟུང་འཆི་མེད་
བདུད་རྩིས་ཡོངས་གང་བུམ་པས་ཁྱོད་ཀྱི་སྤྱི་བོའི་གཙུག་ནས་དབང་བསྐུར་བས། །
ལས་དང་ཉོན་མོངས་དེ་འབྲས་སྡུག་བསྔལ་དྲི་མའི་ཚོགས་རྣམས་རབ་བཀྲུས་འཆི་
བ་མེད་པའི་ཚེ་ལ་དབང་ཐོབ་སྟོབས་དང་བསོད་ནམས་གཟི་བརྗིད་རྒྱས། །རྗེ་བཙུན་
རིག་བྱེད་ལྷ་མོའི་ཕྱག་མཚན་ཨུཏྤལ་ལྕགས་ཀྱུ་ཞགས་པས་སྲིད་དང་ཞི་བའི་ལེགས་
ཚོགས་ཐམས་ཅད་བསྡུས་ཏེ་ཁྱོད་ལ་དངོས་གྲུབ་ཏུ། །སྩལ་བས་ལྷ་མིའི་ཆེ་དགུ་
མཐའ་དག་ཁྱོད་ཀྱི་དབང་དུ་འདུས་ཏེ་ལོངས་སྤྱོད་མངའ་ཐང་སྙན་པའི་གྲགས་པ་
དབྱར་གྱི་མཚོ་ལྟར་རྒྱས་གྱུར་ཅིག །
- 172 -

ཧར་ཆིན་ཆིན་ཝང་གི་དཔོན་མོ་མ་ཎི་དྷ་ར་ལོ་བཞི་བཅུའི་
དགའ་སྟོན་སྐབས་རྟེན་འབྱུང་གི་རྫས་ཅི་རིགས་
སྟེར་ཆ་བགྱིས་སྐབས་ཤིས་བརྗོད་ཆེད་སྤེལ་བ།
རབ་དཀར་ཀེ་ལ་ཤ་ཡི་ས་འཛིན་དབང་པོ་མཚམས་སྤྲིན་གསར་བས་འཁྱུད་
པ་ཇི་བཞིན་མཛེས་སྡུག་བལྟ་བས་ངོམ་པ་མེད་པ་བླ་མ་འཁོར་ལོ་སྡོམ་པ་ཡབ་ཡུམ་
དང་། །འོད་བཟང་འབུམ་གྱིས་མུན་པའི་དཔུང་ཚོགས་སྐད་ཅིག་མཐར་བྱེད་རྟ་ལྗང་
གཞོན་ནུ་ལྟ་བུར་མཚན་ཙམ་གྱིས་ཀྱང་འཆི་བདག་དགྲ་སྡེ་ཕམ་བྱེད་ཚེ་དང་ཡེ་ཤེས་
དཔག་མེད་ལྷ། །ཆ་ཤས་ཡོངས་རྫོགས་རྒྱུ་སྐར་བདག་པོ་རབ་དྭངས་སྟོན་གྱི་མཁའ་
ལ་ཤར་བ་བཞིན་དུ་སྐལ་བཟང་མིག་ལ་བདུད་རྩི་སྦྱིན་མཛད་བཅོམ་ལྡན་འདས་མ་
ཡིད་བཞིན་འཁོར་ལོ་ཡིས། །དེང་འདིར་ཁྱོད་ཀྱི་ཚེ་སྲོག་འཇིག་བྲལ་རྡོ་རྗེའི་ཁམས་
སུ་བྱིན་གྱིས་རློབས་ཤིང་དུས་རྣམས་ཀུན་ཏུ་དགེ་བའི་བཀྲ་ཤིས་མེ་ཏོག་ཆར་དུ་
བསྙིལ་བས་རྟག་པར་སྐྱོང་གྱུར་ཅིག །
- 173 -